text: РЕГЛАМЕНТ (ЕС) № 397/2013 НА КОМИСИЯТА
  от 30 април 2013 година
  за изменение на Регламент (ЕО) № 443/2009 на Европейския парламент и на Съвета по отношение на наблюдението на емисиите на CO2 от нови леки пътнически автомобили
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 8, параграф 9, втора алинея от него,
  като има предвид, че:
  (1)
  Опитът от наблюдението на емисиите на CO2 от новите леки пътнически автомобили през 2010 г. и 2011 г. сочи, че точното изчисляване на средните специфични емисии и на целите за специфични емисии е възможно единствено въз основа на подробните данни, посочени в член 8, параграф 1 от Регламент (ЕО) № 443/2009. Следователно е уместно да се коригират обобщените данни в първата таблица от част В от приложение II към Регламент (ЕО) № 443/2009, за да бъдат включени само данните, които са строго необходими за прилагането на посочения регламент.
  (2)
  С цел да се подобри качеството и точността на наблюдението на емисиите на CO2 от леки пътнически автомобили е необходимо обаче да се определят по-подробно някои от изискваните параметри на данните и да се добавят други параметри, които досега са били наблюдавани на доброволен принцип.
  (3)
  Включването на номера на одобрението на типа като параметър на данни, който да бъде наблюдаван и докладван, може да улесни производителите в проверката на предварителните изчисления на техните средни специфични емисии и цели за специфични емисии и съответно да гарантира повече точност в окончателния набор от данни.
  (4)
  Леките пътнически автомобили, които са с национално одобряване за малки серии в съответствие с член 23 от Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобряване на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (2), или автомобилите с индивидуално одобряване в съответствие с член 24 от посочената директива, не се вземат предвид при изчисляването на средните специфични емисии на производителя. Важно е обаче да се следи броят на тези превозни средства по последователен начин, за да се оцени евентуалното въздействие върху процеса на наблюдение и степента на постигане на целта на ЕС за средна стойност на емисиите на CO2. Следователно общият брой на тези регистрации следва да се представя ежегодно.
  (5)
  Следва също така да се гарантира, че наблюдението на емисиите на CO2 от леки пътнически автомобили е приведено в съответствие с това за леките търговски превозни средства съгласно Регламент (ЕС) № 510/2011 на Европейския парламент и на Съвета от 11 май 2011 година за определяне на стандарти за емисиите от нови леки търговски превозни средства като част от цялостния подход на Съюза за намаляване на емисиите на CO2 от лекотоварните превозни средства (3), чрез включването и на обема на двигателя, и на консумацията на електрическа енергия като задължителни параметри на наблюдението, в допълнение към номера на одобрението на типа. Освен това, когато сертификатът за съответствие не се използва като основен източник на данни и данните са взети inter alia от документите за одобряване на типа, следва да бъде пояснено, че данните в тези случаи следва да бъдат съобразени с данните, посочени в сертификатите за съответствие.
  (6)
  С цел да се гарантира, че тези изменения могат да бъдат взети предвид при наблюдението на данните през 2013 г. е целесъобразно да се предвиди влизане в сила не по-късно от седмия ден от публикуването в Официален вестник на Европейския съюз.
  (7)
  Поради тази причина Регламент (ЕО) № 443/2009 следва да бъде съответно изменен,
  (8)
  Мерките, предвидени в настоящия регламент, са в съответствие със становището на Комитета по изменение на климата,
  ПРИЕ НАСТОЯЩИЯ РЕГЛАМЕНТ:
  Член 1
  Приложение II към Регламент (ЕО) № 443/2009 се заменя с текста, изложен в приложението към настоящия регламент.
  Член 2
  Настоящият регламент влиза в сила на седмия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 30 април 2013 година.